POROČILO

o zaključnem računu Skupnega podjetja za industrijske panoge, ki temeljijo na rabi biomase, za proračunsko leto 2017 z odgovorom Skupnega podjetja

(2018/C 452/02)

KAZALO

Odstavek Stran UVOD 1–10 11 Ustanovitev Skupnega podjetja BBI 1–2 11 Upravljanje 3–5 11 Cilji 6 11 Viri 7–9 11 Ocena Komisije 10 12 MNENJA 11–23 12 Mnenje o zanesljivosti zaključnega računa 12 12 Mnenje o zakonitosti in pravilnosti prihodkov, povezanih z zaključnim računom 13 12 Mnenje o zakonitosti in pravilnosti plačil, povezanih z zaključnim računom 14 12 Odgovornosti poslovodstva in odgovornih za upravljanje 15–17 12 Revizorjeva odgovornost za revizijo zaključnega računa in z njim povezanih transakcij 18–23 13 UPRAVLJANJE PRORAČUNA IN FINANČNO UPRAVLJANJE 24–30 13 Izvrševanje proračuna za leto 2017 24 13 Izvrševanje večletnega proračuna v okviru programa Obzorje 2020 25–30 14 NOTRANJE KONTROLE 31–35 14 Okvir notranje kontrole 31–34 14 Razpis za zbiranje predlogov v letu 2016 35 15 DRUGA VPRAŠANJA 36 15 Privabljanje prispevkov predstavnikov iz panoge 36 15 INFORMACIJE O OCENAH, KI JIH JE OPRAVILA KOMISIJA 37–38 15 ODGOVOR SKUPNEGA PODJETJA 17

UVOD

Ustanovitev Skupnega podjetja BBI

1. Skupno podjetje za industrijske panoge, ki temeljijo na rabi biomase, (BBI) s sedežem v Bruslju je bilo ustanovljeno maja 2014 ( 1 ) za obdobje desetih let. Samostojno je začelo poslovati 26. oktobra 2015.

2. Skupno podjetje BBI je javno-zasebno partnerstvo v sektorju industrijskih panog, ki temeljijo na rabi biomase. Ustanovni člani so Evropska unija (EU), ki jo zastopa Komisija, in partnerji iz gospodarstva, ki jih zastopa konzorcij industrijskih panog, ki temeljijo na rabi biomase (BIC).

Upravljanje

3. Upravno strukturo Skupnega podjetja BBI sestavljajo upravni odbor, izvršni direktor, znanstveni odbor in skupina predstavnikov držav.

4. Upravni odbor sestavlja pet predstavnikov Komisije, ki zastopajo Unijo, in pet predstavnikov članov, ki niso del Unije, od katerih mora biti vsaj eden predstavnik malih in srednjih podjetij. Upravni odbor je v celoti odgovoren za strateško usmerjanje in delovanje Skupnega podjetja ter nadzira izvajanje njegovih dejavnosti. Izvršni direktor je pristojen za vsakodnevno vodenje Skupnega podjetja.

5. Znanstveni odbor in skupina predstavnikov držav sta svetovalna organa. Znanstveni odbor zagotavlja svetovanje glede znanstvenih prednostnih nalog, ki jih je treba obravnavati v letnih delovnih načrtih Skupnega podjetja. Skupina predstavnikov držav zagotavlja mnenja o strategiji in doseganju ciljev.

Cilji

6. Cilj Skupnega podjetja BBI je izvajati program raziskav in inovacij v Evropi, s katerim se bo ocenila razpoložljivost obnovljivih bioloških virov, ki jih je mogoče uporabiti za proizvodnjo materialov na biološki osnovi, ter na podlagi tega podpreti oblikovanje trajnostnih vrednostnih verig na področju biomase. Te dejavnosti bi bilo treba izvajati v sodelovanju med zainteresiranimi stranmi vzdolž celotne vrednostne verige na področju biomase, vključno s primarno proizvodnjo in predelovalnimi industrijami, blagovnimi znamkami, MSP, raziskovalnimi in tehnološkimi središči ter univerzami.

Viri

7. Najvišji prispevek EU za dejavnosti Skupnega podjetja BBI, ki se plača iz programa Obzorje 2020, je 975 milijonov EUR ( 2 ) . Člani Skupnega podjetja iz gospodarstva naj bi prispevali sredstva v višini vsaj 2 730 milijona EUR v celotnem obdobju delovanja Skupnega podjetja ( 3 ) . Od tega zneska morajo predstavniki iz gospodarstva Skupnemu podjetju zagotoviti najmanj 182,5 milijona EUR denarnih prispevkov za operativne dejavnosti in kriti stroške v višini najmanj 1 755 milijonov EUR za izvajanje dodatnih dejavnosti zunaj delovnega načrta Skupnega podjetja BBI ( 4 )

8. Upravni stroški Skupnega podjetja BBI so omejeni na 58,5 milijona EUR in se krijejo s finančnimi prispevki, ki so vsako leto enakovredno razdeljeni med EU in člane iz industrije ( 5 )

9. Leta 2017 je končni proračun za Skupno podjetje BBI znašal 91,6 milijona EUR (leta 2016: 66 milijonov EUR). 31. decembra 2017 je imelo Skupno podjetje 20 uslužbencev (2016: 20) ( 6 )

Ocena Komisije

10. Komisija je junija 2017 zaključila vmesno oceno dejavnosti Skupnega podjetja. Skupno podjetje je nato pripravilo akcijski načrt za obravnavanje priporočil iz ocene. Ob tej priložnosti Sodišče v poročilo vključuje del, povezan z akcijskim načrtom, ki ga je Skupno podjetje pripravilo v odziv na vmesno oceno. Namenjen je zgolj v informativne namene in ni sestavni del revizijskega mnenja ali opažanj Sodišča.

MNENJA 11. Sodišče je revidiralo: (a) zaključni račun Skupnega podjetja, ki ga sestavljajo računovodski izkazi (7) in poročila o izvrševanju proračuna (8) za proračunsko leto, ki se je končalo 31. decembra 2017, ter (b) zakonitost in pravilnost z zaključnim računom povezanih transakcij, kot je zahtevano v členu 287 Pogodbe o delovanju Evropske unije (PDEU). Mnenje o zanesljivosti zaključnega računa 12. Po mnenju Sodišča zaključni račun Skupnega podjetja za leto, ki se je končalo 31. decembra 2017, v vseh pomembnih pogledih pošteno predstavlja njegov finančni položaj na dan 31. decembra 2017 ter njegov poslovni izid, denarne tokove in gibanje kapitala za tedaj končano leto v skladu z njegovo finančno uredbo in računovodskimi pravili, ki jih je sprejel računovodja Komisije. Ta pravila temeljijo na mednarodno sprejetih računovodskih standardih za javni sektor. Mnenje o zakonitosti in pravilnosti prihodkov, povezanih z zaključnim računom 13. Sodišče meni, da so prihodki, povezani z zaključnim računom za leto, ki se je končalo 31. decembra 2017, v vseh pomembnih pogledih zakoniti in pravilni. Mnenje o zakonitosti in pravilnosti plačil, povezanih z zaključnim računom 14. Sodišče meni, da so plačila, povezana z zaključnim računom za leto, ki se je končalo 31. decembra 2017, v vseh pomembnih pogledih zakonita in pravilna. Odgovornosti poslovodstva in odgovornih za upravljanje 15. V skladu s členi 310 do 325 PDEU in finančno uredbo Skupnega podjetja je poslovodstvo odgovorno za pripravo in predstavitev zaključnega računa na podlagi mednarodno sprejetih računovodskih standardov za javni sektor ter za zakonitost in pravilnost z izkazi povezanih transakcij. Ta odgovornost vključuje zasnovo, izvajanje in vzdrževanje notranjih kontrol, ki se uporabljajo za pripravo in predstavitev računovodskih izkazov brez pomembno napačne navedbe zaradi goljufije ali napake. Poslovodstvo je odgovorno tudi za zagotavljanje skladnosti dejavnosti, finančnih transakcij in informacij v računovodskih izkazih s pravili, ki veljajo zanje. Končno odgovornost za zakonitost in pravilnost transakcij, povezanih z zaključnim računom, ima poslovodstvo Skupnega podjetja. 16. Pri pripravi zaključnega računa je poslovodstvo odgovorno za oceno zmožnosti Skupnega podjetja, da nadaljuje s poslovanjem, razkritje zadev, povezanih z nadaljevanjem poslovanja, kadar je to ustrezno, ter uporabo računovodstva na osnovi predpostavke o zmožnosti nadaljnjega poslovanja. 17. Naloga odgovornih za upravljanje je nadzor nad procesom računovodskega poročanja subjekta. Revizorjeva odgovornost za revizijo zaključnega računa in z njim povezanih transakcij 18. Cilj Sodišča je pridobiti sprejemljivo zagotovilo o tem, ali je zaključni račun Skupnega podjetja brez pomembno napačne navedbe in ali so transakcije, povezane z zaključnim računom, zakonite in pravilne, ter na podlagi svoje revizije Evropskemu parlamentu in Svetu ali drugim organom za razrešnico zagotoviti izjavo o zanesljivosti zaključnega računa ter o zakonitosti in pravilnosti z njim povezanih transakcij. Sprejemljivo zagotovilo je visoka raven zagotovila, vendar ni nujno, da se z revizijo vedno odkrije obstoječa pomembno napačna navedba ali neskladnost. Do napačne navedbe ali neskladnosti lahko pride zaradi goljufije ali napake, za pomembne pa štejejo, če se lahko utemeljeno pričakuje, da bodo ločeno ali skupaj vplivale na ekonomske odločitve, ki bi jih uporabniki sprejeli na podlagi tega zaključnega računa. 19. Revizija zajema izvajanje postopkov za pridobitev revizijskih dokazov o zneskih in razkritjih v zaključnem računu ter o zakonitosti in pravilnosti z njim povezanih transakcij. Postopki so odvisni od revizorjeve presoje, vključno z oceno tveganja pomembno napačne navedbe v zaključnem računu in pomembne neskladnosti med transakcijami, povezanimi z zaključnim računom, in zahtevami pravnega okvira Evropske unije, ne glede na to, ali gre za goljufijo ali napako. Pri oceni tega tveganja se upoštevajo notranje kontrole, ki se izvajajo za pripravo in pošteno predstavitev zaključnega računa ter zakonitost in pravilnost z njim povezanih transakcij, da se pripravijo okoliščinam primerni revizijski postopki, vendar ne za izrekanje mnenja o uspešnosti notranjih kontrol. Revizija vključuje tudi ovrednotenje ustreznosti uporabljenih računovodskih usmeritev, utemeljenosti računovodskih ocen poslovodstva ter celotne predstavitve zaključnega računa. 20. Sodišče v zvezi s prihodki preverja subvencijo, prejeto od Komisije, ter oceni postopke Skupnega podjetja za pobiranje pristojbin in drugih prihodkov. 21. Pri odhodkih Sodišče preuči plačilne transakcije ob nastanku, evidentiranju in sprejetju odhodkov. Ta preučitev zajema vse kategorije plačil (vključno z nakupom sredstev) razen predujmov ob njihovem nastanku. 22. Sodišče je pri pripravi tega poročila in mnenj upoštevalo revizijsko delo v zvezi z zaključnim računom Skupnega podjetja, ki ga je opravil neodvisni zunanji revizor, kot je določeno v členu 208(4) finančne uredbe EU ( 9 )

23. Zaradi naslednjih pripomb mnenja Evropskega računskega sodišča niso vprašljiva.

UPRAVLJANJE PRORAČUNA IN FINANČNO UPRAVLJANJE

Izvrševanje proračuna za leto 2017

24. Končni proračun za leto 2017 je vseboval odobritve za prevzem obveznosti v višini 92,9 milijona EUR in odobritve plačil v višini 91,6 milijonov EUR. Stopnja izvrševanja odobritev za prevzem obveznosti in odobritev plačil je znašala 97 % oziroma 95 %. Večina odobritev plačil Skupnega podjetja so bila predplačila na podlagi sporazumov o dodelitvi nepovratnih sredstev, podpisanih v okviru razpisov za zbiranje predlogov v letu 2016.

Izvrševanje večletnega proračuna v okviru programa Obzorje 2020

25. EU je do konca leta 2017 prispevala denarna sredstva v skupnem znesku 150,7 milijona EUR, in sicer kot sredstva, ki so dodeljena Skupnemu podjetju BBI za celotno obdobje njegovega delovanja in ki smejo znašati največ 975 milijonov EUR.

26. Člani konzorcija niso dolžni zagotoviti minimalnega zneska stvarnih prispevkov za izvajanje dejavnosti Skupnega podjetja. Konec leta 2017 so člani konzorcija sporočili, da so stvarni prispevki za operativne dejavnosti znašali 26 milijona EUR, ki jih izvršni direktor še ni potrdil. Poleg tega je upravni odbor potrdil gotovinske prispevke članov konzorcija za upravne stroške Skupnega podjetja v višini 5,8 milijona EUR.

27. Do konca leta 2017 je bilo Skupnemu podjetju plačanih samo 0,8 milijona EUR od denarnih prispevkov, ki jih morajo člani konzorcija plačati Skupnemu podjetju za kritje operativnih stroškov za celotno obdobje njegovega delovanja in ki morajo znašati najmanj 182,5 milijona EUR. Komisija (GD RTD) je zato začasno ustavila izplačilo denarnega prispevka za Skupno podjetje v višini 50 milijonov EUR. Čeprav je Komisija februarja 2017 predlagala spremembo ustanovne uredbe BBI ( 10 ) , da bi članom konzorcija omogočila zagotavljanje prispevkov na projektni ravni, obstaja visoko tveganje, da člani konzorcija do konca programa BBI ne bodo zagotovili minimalnega zneska denarnih prispevkov za operativne dejavnosti.

28. Do konca leta 2017 so člani konzorcija poročali o prispevku v višini 663,6 milijona EUR za dodatne dejavnosti zunaj programa dela Skupnega podjetja, kar je 39 % prispevkov članov konzorcija, ki morajo znašati najmanj 1 755 milijonov EUR. Prispevek je bil tudi potrjen. Ker pa Sodišče nima pravice, da bi revidiralo stvarne prispevke članov za dodatne dejavnosti, ne more dati mnenja o njihovi naravi, kakovosti in količini.

29. Glede na navedeno so skupni prispevki članov konzorcija do konca leta 2017 znašali 670,2 milijona EUR (od tega 100 % znašajo prispevki za dodatne dejavnosti), gotovinski prispevek EU pa je znašal 150,7 milijona EUR (glej tudi odstavek 36).

30. Skupno podjetje je do konca leta 2017 v okviru operativnega in upravnega proračuna Skupnega podjetja, ki znaša največ 1 186,75 milijona EUR ( 11 ) , prevzelo obveznosti v višini 509,8 milijona EUR in izvršilo plačila v višini 172,2 milijona EUR.

NOTRANJE KONTROLE

Okvir notranje kontrole

31. Skupno podjetje je uvedlo zanesljive postopke predhodne kontrole na podlagi finančnih in operativnih pregledov dokumentacije. Stanje ob koncu leta 2017 je pokazalo, da so se najpomembnejši standardi notranje kontrole v glavnem izvajali in da je ostalo le nekaj standardov, ki jih je treba v celoti izvesti leta 2018, kot so ICS 8 (Procesi in postopki), ICS 10 (Neprekinjeno poslovanje) in ICS 11 (Poslovanje z dokumentarnim gradivom).

32. Skupna revizijska služba Komisije je pristojna za naknadno revizijo zahtevkov za povračilo stroškov za projekte v okviru programa Obzorje 2020. Skupno podjetje je leta 2017 – skupaj s skupno službo za revizijo GD RTD – začelo prvo naknadno revizijo naključnega vzorca vmesnih zahtevkov za povračilo stroškov iz programa Obzorje 2020, vendar bo o njenih rezultatih poročalo šele v letnem poročilu o dejavnostih za leto 2018.

33. Glede na ocene sistema notranjih kontrol Skupnega podjetja in preizkušanje podatkov o prihodkih, plačilih, nepovratnih sredstvih in operacijah v okviru javnega naročanja dajejo rezultati revizije Sodišču razumno zagotovilo, da je splošna stopnja preostale napake za Skupno podjetje pod pragom pomembnosti.

34. Ob koncu leta 2017 v okviru orodij Komisije za skupno upravljanje in spremljanje nepovratnih sredstev iz programa Obzorje 2020 še niso bili razviti specifični procesi, potrebni za obdelavo stvarnih prispevkov Skupnega podjetja.

Razpis za zbiranje predlogov v letu 2016

35. Predlogi, ki so bili izbrani v okviru razpisa za dodelitev nepovratnih sredstev iz leta 2016, so slabo pokrivali teme v zvezi z ukrepi na področju raziskav in inovacij. Ukrepi na področju raziskav in inovacij s skupnim proračunom v višini 50 milijonov EUR so vključevali 12 tem, od katerih je bila vsaka zasnovana tako, da se je osredotočala na posebne izzive, ki so bili posledica predstavitvenih in izvedbenih dejavnosti v verigi dodane vrednosti. Vsi upravičeni predlogi so bili ocenjeni glede na merila za vrednotenje v okviru programa Obzorje 2020 in razvrščeni za sofinanciranje v okviru omejitev skupne proračunske postavke. Ker pa je bila večina proračuna nepovratnih sredstev namenjena trem od šestih tem, ki so se financirale, Skupno podjetje ni moglo financirati šestih tem na področju raziskav in inovacij, čeprav so za štiri dobili predloge, ki bi bili upravičeni do sofinanciranja. Da bi Skupno podjetje zagotovilo optimalno vključitev najpomembnejših tem, bi moralo razmisliti o omejitvi predlogov s posamezno temo tako, da bi v razpisu določilo okvirni proračun na ravni tem.

DRUGA VPRAŠANJA

Privabljanje prispevkov predstavnikov iz panoge

36. Eden glavnih ciljev Skupnega podjetja je privabiti prispevke predstavnikov iz panoge na področju njegovih dejavnosti ( 12 ) . Najmanjši faktor vzvoda za operativne in dodatne dejavnosti znaša 2,8 ( 13 ) . Vendar ustanovna uredba za BBI konzorcija ne zavezuje k minimalnemu znesku stvarnih prispevkov za operativne dejavnosti Skupnega podjetja ( 14 ) . Zato ni mogoče ugotoviti minimalnega faktorja vzvoda za stvarne prispevke za operativne dejavnosti. Ker Sodišče nima pravice, da bi revidiralo stvarne prispevke za dodatne dejavnosti, ne more dati mnenja o njihovi naravi, kakovosti ali o resničnost teh prispevkov ( 15 )

INFORMACIJE O OCENAH, KI JIH JE OPRAVILA KOMISIJA

37. Vmesna ocena dejavnosti Skupnega podjetja BBI, ki ga je opravila Komisija ( 16 ) , je zajemalo obdobje 2014–2016 in je bilo izvedeno s pomočjo neodvisnih strokovnjakov, kot je predvideno v Uredbi Sveta o ustanovitvi Skupnega podjetja BBI ( 17 ) . Zajemala je smotrnost poslovanja Skupnega podjetja v smislu ustreznosti, učinkovitosti, uspešnosti, skladnosti in dodane vrednosti EU z dodatnim razmislekom o odprtosti in preglednosti. Rezultati ocene so bili upoštevani v poročilu, ki ga je Komisija poslala Evropskemu parlamentu in Svetu oktobra 2017 ( 18 )

38. V odziv na priporočila, ki so jih izrekli ocenjevalci ( 19 ) , je Skupno podjetje pripravilo akcijski načrt, ki ga je novembra 2018 potrdil upravni odbor BBI ( 20 ) . Skupno podjetje je v glavnem sprejelo priporočila in je že začelo izvajati nekaj ukrepov ( 21 ) zaradi reševanja glavnih vprašanj iz vmesne ocene. V skladu z akcijskim načrtom je treba večino ukrepov, ki jih je treba sprejeti na podlagi priporočil, izvesti leta 2018 in 2019.

To poročilo je sprejel senat IV, ki ga vodi Neven MATES, član Evropskega računskega sodišča, v Luxembourgu na zasedanju 2. oktobra 2018. Za Evropsko računsko sodišče Klaus-Heiner LEHNE Predsednik

(1) Uredba Sveta (EU) št. 560/2014 z dne 6. maja 2014 o ustanovitvi Skupnega podjetja za industrijske panoge, ki temeljijo na rabi biomase (UL L 169, 7.6.2014, str. 130).

(2) Člen 3(1) Uredbe (EU) št. 560/2014.

(3) Člen 4(1) Uredbe (EU) št. 560/2014.

(4) Kot je določeno v členu 4(2)(b) Uredbe (EU) št. 560/2014, so prispevki za dodatne dejavnosti stvarni prispevki za dejavnosti, ki niso vključene v delovni načrt in proračun Skupnega podjetja, pa kljub temu prispevajo k doseganju ciljev pobude BBI. V skladu s členom 4(4) iste uredbe mora stroške dodatnih dejavnosti potrditi neodvisni zunanji revizor in jih ne revidirata Skupno podjetje ali Evropsko računsko sodišče niti noben drug organ EU.

(5) Člen 12(2) Statuta Skupnega podjetja BBI (Priloga I k Uredbi (EU) št. 560/2014).

(6) Dodatne informacije o Skupnem podjetju BBI in njegovih dejavnostih so na voljo na njegovem spletišču: https://www.bbi-europe.eu.

(7) Računovodski izkazi zajemajo bilanco stanja, izkaz poslovnega izida, izkaz denarnih tokov, izkaz gibanja kapitala ter povzetek pomembnih računovodskih usmeritev in druga pojasnila.

(8) Poročila o izvrševanju proračuna zajemajo poročila, ki združujejo vse proračunske operacije, in pojasnila.

(9) Uredba (EU, Euratom) št. 966/2012 Evropskega Parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).

(10) Uredba Sveta (EU) 2018/121 z dne 23. januarja 2018 o spremembi Uredbe (EU) št. 560/2014 o ustanovitvi Skupnega podjetja za industrijske panoge, ki temeljijo na rabi biomase (UL L 22, 26.1.2018, str. 1).

(11) Ta znesek vključuje največji gotovinski prispevek za operativne in upravne stroške Skupnega podjetja (975 milijonov EUR) ter gotovinski prispevek konzorcija za upravne stroške (29,25 milijona EUR) in operativne stroške (182,5 milijona EUR) Skupnega podjetja. Ti zneski ne vključujejo denarnih prispevkov članov konzorcija za operativne stroške Skupnega podjetja na ravni projektov.

(12) V uvodni izjavi št. 3 Uredbe (EU) št. 560/2014 je navedeno, da mora partnerstvo temeljiti na uravnoteženem prispevku vseh partnerjev.

(13) Skupni znesek najmanjšega prispevka članov konzorcija za operativne in dodatne dejavnosti Skupnega podjetja (2 730 milijonov EUR) deljeno z največjim denarnim prispevkom EU za Skupno podjetje (975 milijonov EUR).

(14) Člen 4(1) in 4(2) Uredbe (EU) št. 560/2014 določa, da morajo člani Industrijskega združenja in Raziskovalnega združenja med obdobjem delovanja Skupnega podjetja prispevati skupaj najmanj 2 730 milijonov EUR, od katerih naj bi bilo vsaj 1 755 milijonov EUR porabljenih za stroške, ki so jih imeli z izvajanjem dodatnih dejavnosti, ki ne spadajo v delovni program Skupnega podjetja. Poleg tega člen 12(4) statuta Skupnega podjetja v prilogi te uredbe določa, da morajo člani konzorcija za operativne stroške Skupnega podjetja zagotoviti vsaj 182,5 milijona EUR finančnih (denarnih) prispevkov.

(15) V skladu s členom 4(4) Uredbe (EU) št. 560/2014 mora stroške za dodatne dejavnosti potrditi neodvisni zunanji revizor, ki ga imenuje Skupno podjetje. Stroškov za dodatne dejavnosti ne revidira Skupno podjetje niti noben organ Unije.

(16) Vmesna ocena Skupnega podjetja BBI (2014–2016), ki je delovalo v okviru programa Obzorje 2020. https://ec.europa.eu/research/evaluations/pdf/bbi.pdf

(17) Člen 11 Uredbe (EU) št. 560/2014.

(18) Delovni dokumenti služb Komisije. Interim Evaluation of the Joint Undertakings operating under Horizon 2020 {SWD(2017) 339 final}.

(19) Specifična priporočila na podlagi vmesne ocene vključujejo: povečati je treba sodelovanje držav članic EU-13; povečati je treba sodelovanje izobraževalnih in raziskovalnih zavodov; izboljšati je treba usklajevanje vseh pobud EU za izboljšanje biogospodarstva; vlagati je treba v teme, ki bi lahko prinašale širše in trajnejše koristi; treba je povečati in intenzivirati zavezanost zasebnega sektorja in pripravljati poročila s celovitim opisom dosedanjih dejanskih prispevkov zasebnega in javnega sektorja k Skupnemu podjetju BBI; treba je spremljati napredek z letnim primerjanjem načrtovanih in doseženih ključnih kazalnikov smotrnosti, specifičnih za BBI; treba je še spodbujati usklajevanje spodbud, ki temeljijo na rabi biomase, in sicer s spodbujanjem usklajevalnih in podpornih ukrepov (projekti usklajevalnih in podpornih ukrepov).

(20) Akcijski načrt je bil pripravljen v tesnem sodelovanju s konzorcijem industrijskih panog, ki temeljijo na rabi biomase z Evropsko komisijo.

(21) Specifične dejavnosti, ki so navedene v akcijskem načrtu in jih mora izvesti Skupno podjetje, vključujejo: spodbujanje novih verig dodane vrednosti z vključevanjem novih akterjev; spodbujanje nadaljnje priprave nacionalnih in regionalnih strategij za biogospodarstvo v državah članicah EU; spremljanje in analiza rezultatov projektov zaradi spodbujanja njihove uporabe pri prihodnjih projektih; povečanje čim večjega možnega obsega denarnih in stvarnih prispevkov panoge ter zagotavljanje podrobnega prikaza uspešnosti poročanja in potrjevanja stvarnih operativnih dejavnosti in dodatnih dejavnosti zasebnega sektorja v letnih poročilih o dejavnostih; usklajevanje z Evropsko komisijo zaradi spodbujanja komplementarnosti in izogibanja prekrivanju med programi EU.